CELEX: 52019PC0461
Language: ro
Date: 2019-09-04
Title: Propunere de REGULAMENT AL CONSILIULUI privind măsurile referitoare la execuția și finanțarea bugetului general al Uniunii în 2020 în contextul retragerii Regatului Unit din Uniune

COMISIA EUROPEANĂ
            Bruxelles, 4.9.2019
            COM(2019) 461 final
            2019/0186(APP)
            Propunere de
            REGULAMENT AL CONSILIULUI
            privind măsurile referitoare la execuția și finanțarea bugetului general al Uniunii în 2020 în contextul retragerii Regatului Unit din Uniune
            
               
         
         
            
               EXPUNERE DE MOTIVE
            
            
               1.CONTEXT
            
            
               •Motivele și obiectivele propunerii
            
            
               Regatul Unit a decis să părăsească Uniunea Europeană, invocând procedura de la articolul 50 din Tratatul privind Uniunea Europeană (TUE). În urma unei cereri din partea Regatului Unit, Consiliul European (articolul 50) a convenit, la 11 aprilie 2019
                  1
               , să prelungească din nou
                  2
                perioada prevăzută la articolul 50 alineatul (3) din TUE, până la 31 octombrie 2019. Cu excepția cazului în care Regatul Unit ratifică Acordul de retragere până la 31 octombrie 2019 sau solicită o a treia prelungire, pe care Consiliul European (articolul 50) trebuie să o aprobe în unanimitate, perioada prevăzută la articolul 50 alineatul (3) din TUE va expira la data menționată mai sus. În acest caz, Regatul Unit va fi, începând cu 1 noiembrie 2019, o țară terță, fără a exista un acord care să îi asigure o retragere ordonată. Comisia consideră în continuare că o retragere ordonată a Regatului Unit din Uniune în baza Acordului de retragere reprezintă cea mai bună opțiune.
            
            
               În comunicarea din 12 iunie 2019 intitulată „Stadiul pregătirilor privind măsurile de contingență pentru retragerea Regatului Unit din Uniunea Europeană”
                  3
                se reamintea faptul că, în conformitate cu abordarea subliniată de Consiliul European (articolul 50) pe parcursul întregului proces, toți actorii trebuie să se pregătească în continuare pentru toate rezultatele posibile, inclusiv o retragere fără acord. Conform concluziei comunicării, Comisia va monitoriza în continuare evoluțiile politice și va stabili dacă va fi necesară o eventuală extindere a măsurilor adoptate. Prin prezenta propunere se prelungește până la sfârșitul anului 2020 cadrul de contingență pentru bugetul Uniunii prevăzut în Regulamentul (UE, Euratom) 2019/1197 al Consiliului din 9 iulie 2019 privind măsurile referitoare la execuția și finanțarea bugetului general al Uniunii în 2019 în contextul retragerii Regatului Unit din Uniune
                  4
               . Propunerea stabilește norme care reglementează relațiile dintre Uniune, pe de o parte, și Regatul Unit și beneficiarii acestuia, pe de altă parte, în ceea ce privește finanțarea și execuția bugetului în 2020. 
            
            
               De la notificarea de către Regatul Unit a intenției sale de retragere, Uniunea Europeană a declarat în repetate rânduri că Uniunea și Regatul Unit trebuie să își onoreze obligațiile care rezultă din întreaga perioadă în care Regatul Unit a fost membru al Uniunii. Acest principiu a fost reamintit în concluziile Consiliului European din 29 aprilie 2017 și se regăsește în introducerea Acordului de retragere
                  5
               . Absența unui acord de retragere la data retragerii nu va afecta acest principiu director.
            
            
               În cazul unei retrageri fără acord, nu ar exista dispoziții juridice convenite cu privire la relațiile bugetare dintre Uniune și Regatul Unit. Un astfel de vid juridic ar crea o incertitudine semnificativă și dificultăți considerabile în ceea ce privește execuția bugetelor Uniunii pentru 2019 și 2020 pentru toți beneficiarii din Regatul Unit și, în unele cazuri, și pentru beneficiarii din alte state membre. În conformitate cu abordarea generală a Comisiei, prezenta propunere reprezintă o măsură de contingență ca răspuns la o astfel de situație.
            
            
               După retragerea Regatului Unit, tratatele și legislația secundară nu i se vor mai aplica acestuia. Regatul Unit sau entitățile stabilite în Regatul Unit nu vor mai fi eligibile pentru a putea beneficia de finanțare în cadrul programelor Uniunii, cu excepția cazului în care actele juridice ale programelor de cheltuieli ale UE prevăd dispoziții privind participarea țărilor terțe. 
            
            
               Scopul prezentei propuneri este de a prelungi până la sfârșitul anului 2020 aplicarea cadrului de contingență prevăzut în Regulamentul (UE, Euratom) 2019/1197 și, în consecință, de a evita sau cel puțin de a reduce la minimum cele mai grave perturbări pentru beneficiarii programelor de cheltuieli și ale altor acțiuni ale UE începând cu momentul retragerii și până la sfârșitul anului 2020, în speranța că acest lucru va facilita, de asemenea, un decont financiar între Uniune și Regatul Unit.
            
            
               Cadrul de contingență propus prevede posibilitatea menținerii pe parcursul întregului an 2020 a eligibilității Regatului Unit și a entităților din Regatul Unit de a beneficia de finanțare din partea Uniunii în temeiul angajamentelor juridice asumate înainte de data retragerii sau între data retragerii și sfârșitul anului 2019, în aplicarea Regulamentului (UE, Euratom) 2019/1197. Menținerea eligibilității este condiționată de asumarea de către Regatul Unit a unui angajament scris de a contribui la finanțarea bugetului pentru 2020, în condițiile stabilite în prezenta propunere. În plus, Regatul Unit ar trebui să se angajeze în scris să accepte controalele și auditurile aferente întregii perioade de punere în aplicare a programelor sau a acțiunilor. În aceste condiții, interesele financiare ale Uniunii vor fi protejate.
            
            
               Regatul Unit și entitățile din Regatul Unit, precum și entitățile din alte state membre a căror eligibilitate este afectată de retragerea Regatului Unit ar continua să beneficieze de finanțare din partea Uniunii în condițiile stabilite în prezenta propunere. Acest lucru ar atenua cele mai grave perturbări cauzate de retragere în ceea ce privește acordurile și deciziile existente și ar permite, de asemenea, o execuție bugetară ordonată a angajamentelor juridice cu Regatul Unit și cu entitățile din Regatul Unit semnate sau adoptate înainte de data retragerii sau între data retragerii și sfârșitul anului 2019, în aplicarea Regulamentului (UE, Euratom) 2019/1197. 
            
            
               În plus, întrucât Regatul Unit și-ar finanța partea din bugetul pentru 2020 și în conformitate cu obiectivul executării integrale a cadrului financiar multianual (CFM) pentru perioada 2014­2020, stabilit în perioada în care Regatul Unit era membru al Uniunii, Regatul Unit și entitățile din Regatul Unit ar fi eligibile în 2020 în sensul îndeplinirii condițiilor stabilite în cereri de propuneri, cereri de oferte, concursuri sau orice altă procedură care poate duce la obținerea de finanțare din bugetul Uniunii. Acest lucru nu se va aplica în cazurile în care există restricții în ceea ce privește securitatea sau în cazul acțiunilor care presupun participarea Băncii Europene de Investiții sau a Fondului european de investiții. O astfel de finanțare din partea Uniunii ar urma să fie limitată la cheltuielile eligibile efectuate în 2020, cu excepția contractelor de achiziții publice semnate înainte de sfârșitul anului 2020, în aplicarea titlului VII din Regulamentul (UE, Euratom) 2018/1046 al Parlamentului European și al Consiliului (denumit în continuare „Regulamentul financiar”), care vor continua să fie executate în conformitate cu condițiile prevăzute în acestea, și cu excepția schemei de plăți directe din domeniul agricol aferente Regatului Unit pentru anul de cerere 2020, care va fi neeligibilă.
            
            
               Cadrul de contingență propus ar permite, de asemenea, finanțarea acțiunilor în cadrul cărora statele membre și entitățile statelor membre sunt beneficiari, iar eligibilitatea depinde de statutul Regatului Unit de membru al Uniunii sau rezultă din Regulamentul (UE, Euratom) 2019/1197, cu condiția ca aceste acțiuni specifice să fie puse în aplicare în temeiul angajamentelor juridice semnate sau adoptate înainte de data retragerii sau în 2019, în aplicarea Regulamentului (UE, Euratom) 2019/1197.
            
            
               Această eligibilitate a Regatului Unit și a entităților din Regatul Unit ar începe să se aplice numai după ce au fost îndeplinite condițiile prevăzute în prezenta propunere, inclusiv aceea privind efectuarea de către Regatul Unit a primei plăți la bugetul UE pentru 2020. Cadrul de contingență care prevede eligibilitatea Regatului Unit și a entităților din Regatul Unit ar înceta să se aplice în cazul în care Regatul Unit întrerupe plățile sau în cazul în care s-au constatat deficiențe semnificative cu ocazia efectuării controalelor și a auditurilor.
            
            
               Contribuția Regatului Unit se bazează pe proiectul de buget pentru 2020, astfel cum a fost propus la 5 iulie 2019 pentru 28 de state membre
                  6
               , și ar urma să fie ajustată pentru a ține seama de nivelul creditelor de plată din bugetul adoptat. Este rezonabil ca, în urma adoptării prezentului regulament, niciun stat membru să nu se afle într-o poziție mai puțin favorabilă în ceea ce privește contribuția sa decât cea prevăzută în bugetul pentru 2020, astfel cum a fost propus. Prin urmare, pentru a se asigura faptul că toate statele membre se bucură de efectul benefic al prezentului regulament, se va deduce o sumă specifică înainte de înscrierea contribuției în bugetul Uniunii. De această sumă specifică ar urma să beneficieze statele membre care, în caz contrar, s-ar afla într-o poziție dezavantajată în urma adoptării prezentului regulament, după cum se precizează în detaliu în modalitățile practice specifice care stabilesc distribuirea plăților datorate și care însărcinează Comisia cu plata sumei specifice.
            
            
               Propunerea nu aduce atingere negocierii unui acord cu Regatul Unit privind un decont financiar care să acopere toate obligațiile reciproce. În cazul în care nu se ajunge la un acord în 2019 sau în 2020, situația la începutul anului 2021 va fi echivalentă cu cea de la data retragerii în ceea ce privește angajamentele reciproce asumate de Uniune și de Regatul Unit. În orice caz, Uniunea și Regatul Unit vor trebui să își onoreze obligațiile care rezultă din întreaga perioadă în care Regatul Unit a fost membru al Uniunii.
            
            
               •Coerența cu dispozițiile existente în domeniul de politică
            
            
               
                  Prezenta propunere vizează reducerea la minimum a impactului negativ al retragerii Regatului Unit asupra bugetului Uniunii și a punerii în aplicare a politicilor Uniunii.
               
            
            
               •Coerența cu alte domenii de politică ale Uniunii
            
         
         
            
               
                  Prezenta propunere face parte din planul de contingență și de pregătire al Uniunii pentru atenuarea celor mai grave perturbări cauzate de retragerea Regatului Unit din Uniune fără un acord de retragere și este în concordanță deplină cu mandatul Consiliului privind negocierile cu Regatul Unit în ceea ce privește retragerea acestuia din Uniune.
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temeiul juridic
            
            
               
                  Articolul 352 din TFUE și articolul 203 din Tratatul Euratom îi permit Uniunii să adopte măsurile care se impun în cazul în care o acțiune a Uniunii se dovedește necesară, în cadrul politicilor, pentru a atinge unul dintre obiectivele menționate în tratate, iar acestea din urmă nu prevăd competențele necesare în acest sens. Regulamentul propus constituie o măsură ce permite, în urma retragerii unui stat membru, aplicarea de dispoziții tranzitorii privind finanțarea și punerea în aplicare a acțiunilor de la bugetul Uniunii în situația în care nu s-a încheiat niciun acord cu statul respectiv. Această măsură este necesară pentru execuția bugetului Uniunii pentru 2020, care a fost propus la 5 iulie 2019 pentru 28 de state membre, pentru a putea primi plăți din partea statului membru care se retrage, precum și pentru a oferi o soluție pentru acțiunile în curs finanțate din bugetul Uniunii care au drept beneficiari Regatul Unit și entități din Regatul Unit și pentru noile acțiuni justificate de contribuția Regatului Unit la bugetul pentru 2020. Tratatele nu prevăd competențele necesare pentru ca Uniunea să adopte astfel de măsuri tranzitorii, motiv pentru care articolul 352 din TFUE și articolul 203 din Tratatul Euratom constituie temeiul juridic adecvat.
               
            
            
               •Subsidiaritatea (în cazul competențelor neexclusive) 
            
            
               
                  Bugetul Uniunii pentru 2020, care a fost propus la 5 iulie 2019 pentru 28 de state membre, va finanța acțiunile și programele de cheltuieli ce fac parte din cadrul financiar multianual 2014­2020, astfel cum au fost adoptate de legiuitorul Uniunii. Prin urmare, obiectivele acțiunii propuse pot fi realizate numai printr-o măsură la nivelul Uniunii.
               
            
            
               •Proporționalitatea
            
            
               
                  Propunerea nu depășește ceea ce este necesar pentru atingerea obiectivelor măsurii, deoarece se limitează la determinarea condițiilor necesare pentru stabilirea eligibilității Regatului Unit și a entităților Regatului Unit. Aceasta este limitată în timp.
               
            
            
               •Alegerea instrumentului
            
            
               
                  Dată fiind necesitatea unui act obligatoriu care să fie direct aplicabil, propunerea unui regulament este singura formă adecvată.
               
            
            
               3.REZULTATE ALE EVALUĂRILOR EX POST, CONSULTĂRILOR CU PĂRȚILE INTERESATE ȘI EVALUĂRII IMPACTULUI
            
            
               •Evaluările ex post/verificarea adecvării legislației existente
            
            
               •Consultările părților interesate
            
            
               
                  Nu s-a putut efectua o consultare a părților interesate din cauza caracterului urgent al pregătirii propunerii, astfel încât aceasta să poată fi adoptată la timp de către Consiliu, după obținerea aprobării Parlamentului European, pentru a reduce la minimum perioada de incertitudine pentru beneficiari și pentru finanțarea bugetului pentru 2020. 
               
            
            
               •Evaluarea impactului
            
            
               
                  Având în vedere natura măsurii propuse, nu a fost efectuată nicio evaluare a impactului, în conformitate cu Orientările privind o mai bună legiferare. Cadrul de contingență preconizat ar facilita buna execuție a bugetului pentru 2020 și un posibil viitor acord cu Regatul Unit cu privire la obligațiile care rezultă pentru părți din întreaga perioadă în care Regatul Unit a fost membru al Uniunii.
               
            
            
               4.IMPLICAȚII BUGETARE
            
            
               
                  În cazul unei retrageri fără acord, prezenta propunere ar restabili eligibilitatea Regatului Unit și a beneficiarilor din Regatul Unit, atât timp cât Regatul Unit contribuie la bugetul pentru 2020. Aceasta ar permite, de asemenea, primirea contribuțiilor Regatului Unit, astfel cum sunt prevăzute în proiectul de buget pentru 2020, care a fost propus la 5 iulie 2019 pentru 28 de state membre, după ajustarea contribuțiilor respective pentru a ține seama de nivelul creditelor de plată din bugetul adoptat. 
               
               
                  Acceptarea de către Regatul Unit a condițiilor prevăzute de cadrul de contingență pentru 2019 și angajamentul său scris de a accepta controalele și auditurile necesare ar fi condițiile de aplicare a acestui cadru de contingență pentru 2020.
               
            
            
               2019/0186 (APP)
            
         
         
            
               Propunere de
            
            
               REGULAMENT AL CONSILIULUI
            
            
               privind măsurile referitoare la execuția și finanțarea bugetului general al Uniunii în 2020 în contextul retragerii Regatului Unit din Uniune
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 352,
            
            
               având în vedere Tratatul de instituire a Comunității Europene a Energiei Atomice, în special articolul 203,
            
            
               având în vedere propunerea Comisiei Europene,
            
            
               după transmiterea proiectului de act legislativ parlamentelor naționale,
            
            
               având în vedere aprobarea Parlamentului European
                  7
               ,
            
            
               hotărând în conformitate cu o procedură legislativă specială,
            
            
               întrucât:
            
            
               (1)La 29 martie 2017, Regatul Unit a prezentat notificarea intenției sale de a se retrage din Uniune în temeiul articolului 50 din Tratatul privind Uniunea Europeană (TUE). Tratatele vor înceta să se aplice Regatului Unit de la data intrării în vigoare a acordului de retragere sau, în lipsa încheierii unui astfel de acord, la doi ani de la notificarea retragerii, și anume începând cu data de 30 martie 2019, cu excepția cazului în care Consiliul European, de comun acord cu Regatul Unit, hotărăște în unanimitate să prelungească această perioadă. Perioada a fost prelungită de două ori, ultima dată prin Decizia (UE) 2019/584 a Consiliului European
                  8
               , prin care s-a acordat o prelungire până la 31 octombrie 2019. În absența unui acord de retragere cu Regatul Unit și a unei noi prelungiri a perioadei menționate la articolul 50 alineatul (3) din TUE, trebuie să se convină, în cadrul unui viitor acord internațional între Regatul Unit și Uniune, un decont financiar în ceea ce privește obligațiile financiare care rezultă din calitatea de membru al Uniunii deținută de Regatul Unit.
            
            
               (2)Prezentul regulament nu aduce atingere obligațiilor Uniunii și, respectiv, ale Regatului Unit care rezultă din întreaga perioadă în care Regatul Unit a fost membru al Uniunii.
            
            
               (3)Regulamentul (UE, Euratom) 2019/1197 al Consiliului
                  9
                a stabilit norme care reglementează relațiile dintre Uniune, pe de o parte, și Regatul Unit și beneficiarii acestuia, pe de altă parte, în ceea ce privește finanțarea și execuția bugetului general al Uniunii (denumit în continuare „bugetul”) în 2019. Este necesar să se stabilească norme care să reglementeze, de asemenea, relațiile dintre Uniune, pe de o parte, și Regatul Unit și beneficiarii acestuia, pe de altă parte, în ceea ce privește finanțarea și execuția bugetului în 2020.
            
            
               (4)Pentru adoptarea măsurilor privind execuția și finanțarea bugetului în 2020 în contextul retragerii Regatului Unit din Uniune fără un acord de retragere, tratatele nu prevăd alte competențe decât cele menționate la articolul 352 din Tratatul privind funcționarea Uniunii Europene (TFUE) și la articolul 203 din Tratatul de instituire a Comunității Europene a Energiei Atomice.
            
            
               (5)Regatul Unit și persoanele și entitățile stabilite în Regatul Unit participă la o serie de programe sau acțiuni ale Uniunii pe baza calității Regatului Unit de membru al Uniunii. Participarea are loc în temeiul acordurilor cu Regatul Unit sau cu persoanele ori entitățile stabilite în Regatul Unit sau a unor decizii în favoarea Regatului Unit ori a persoanelor sau entităților stabilite în Regatul Unit care constituie angajamente juridice.
            
            
               (6)În cazul multora dintre aceste acorduri și decizii, normele în materie de eligibilitate prevăd obligația ca beneficiarul să fie un stat membru sau o persoană ori o entitate stabilită într-un stat membru. Eligibilitatea Regatului Unit sau a persoanelor ori a entităților stabilite în Regatul Unit este în astfel de cazuri legată de calitatea Regatului Unit de membru al Uniunii. Retragerea Regatului Unit din Uniune fără un acord de retragere are, prin urmare, drept consecință pierderea eligibilității acestor beneficiari pentru a primi finanțare din partea Uniunii în temeiul acordurilor și al deciziilor. Totuși, această pierdere a eligibilității nu privește cazurile în care persoane sau entități stabilite în Regatul Unit ar participa, sub rezerva condițiilor aplicabile, la o acțiune în temeiul normelor Uniunii privind persoanele și entitățile stabilite într-o țară terță.
            
            
               (7)În cazul unei retrageri fără un acord de retragere, ar fi benefic atât pentru Uniune și pentru statele sale membre, cât și pentru Regatul Unit și persoanele și entitățile stabilite în Regatul Unit să se prevadă eligibilitatea, în 2020, a Regatului Unit și a beneficiarilor stabiliți în Regatul Unit de a primi fonduri din partea Uniunii, precum și participarea Regatului Unit la finanțarea bugetului pentru 2020. De asemenea, ar fi benefic ca angajamentele juridice semnate și adoptate înainte de data retragerii sau în 2019, în aplicarea articolului 4 din Regulamentul (UE, Euratom) 2019/1197, să poată fi puse în aplicare în continuare pe parcursul anului 2020.
            
            
               (8)Prin urmare, este oportun să se determine condițiile în care Regatul Unit și persoanele și entitățile stabilite în Regatul Unit ar putea să fie în continuare eligibile în 2020 în ceea ce privește acordurile semnate cu acestea și deciziile adoptate referitor la acestea până la data la care tratatele încetează să se aplice Regatului Unit și pe teritoriul acestuia („data retragerii”) sau în 2019, în aplicarea articolului 4 din Regulamentul (UE, Euratom) 2019/1197. Pentru aplicarea prezentului regulament, este necesară îndeplinirea următoarelor condiții: i) Regatul Unit trebuie să îi fi confirmat în scris Comisiei angajamentul său de a continua să plătească o contribuție, calculată pe baza resurselor proprii estimate din Regatul Unit, astfel cum sunt prevăzute în proiectul de buget pentru 2020, propus la 5 iulie 2019, ajustată pentru a ține seama de cuantumul total al creditelor de plată prevăzut în bugetul adoptat pentru 2020; ii) Regatul Unit trebuie să fi plătit deja o primă tranșă; iii) Regatul Unit trebuie să îi fi confirmat în scris Comisiei angajamentul său de a permite efectuarea de către Uniune de audituri și controale integrale, în conformitate cu normele aplicabile; iv) Comisia trebuie să fi adoptat decizia prevăzută la articolul 2 alineatul (2) din Regulamentul (UE, Euratom) 2019/1197 al Consiliului și să nu fi adoptat o decizie în temeiul articolului 3 alineatul (2) din regulamentul respectiv. Având în vedere nevoia de certitudine, este oportun să se limiteze perioada acordată pentru îndeplinirea condițiilor. Comisia ar trebui să adopte o decizie privind îndeplinirea condițiilor.
            
            
               (9)Condiția referitoare la contribuția Regatului Unit ar trebui să se bazeze pe proiectul de buget pentru 2020, astfel cum a fost propus pentru 28 de state membre, și ar trebui să fie ajustată pentru a lua în considerare cuantumul total al creditelor de plată prevăzut în bugetul adoptat. Este rezonabil ca, în urma adoptării prezentului regulament, niciun stat membru să nu se afle într-o poziție mai puțin favorabilă în ceea ce privește contribuția sa decât cea prevăzută în bugetul pentru 2020, astfel cum a fost propus. Prin urmare, pentru a asigura efectul benefic al prezentului regulament pentru toate statele membre, este adecvat să se deducă o sumă specifică din cuantumul contribuției Regatului Unit care urmează să fie înscris în bugetul general al Uniunii. De această sumă specifică ar trebui să beneficieze statele membre care, în caz contrar, s-ar afla într-o poziție dezavantajată în urma adoptării prezentului regulament, după cum se precizează în detaliu în modalitățile practice specifice care stabilesc distribuirea plăților datorate și care însărcinează Comisia cu plata sumei specifice.
            
         
         
            
               (10)Atât timp cât condițiile de eligibilitate a Regatului Unit și a persoanelor și a entităților stabilite în Regatul Unit prevăzute în prezentul regulament continuă să fie îndeplinite, este oportun, de asemenea, să se prevadă eligibilitatea acestora pentru 2020, în sensul îndeplinirii condițiilor stabilite în cereri de propuneri, cereri de oferte, concursuri sau orice altă procedură care poate duce la obținerea de finanțare din bugetul Uniunii, cu excepția cazurilor specifice legate de securitate și de pierderea de către Regatul Unit a statutului de membru în cadrul Băncii Europene de Investiții, și să li se acorde finanțare din partea Uniunii. O astfel de finanțare din partea Uniunii ar trebui să se limiteze la cheltuielile eligibile efectuate în 2020, cu excepția contractelor de achiziții publice semnate înainte de sfârșitul anului 2020, în aplicarea titlului VII din Regulamentul (UE, Euratom) 2018/1046 al Parlamentului European și al Consiliului („Regulamentul financiar”)
                  10
               , care continuă să fie puse în aplicare în conformitate cu condițiile prevăzute în acestea, și cu excepția schemei de plăți directe din domeniul agricol aferente Regatului Unit pentru anul de cerere 2020, care ar trebui să fie considerată neeligibilă. În conformitate cu Regulamentul financiar, cererile de propuneri, cererile de oferte, concursurile sau alte proceduri, precum și orice acord rezultat din acestea cu Regatul Unit sau cu persoane ori entități stabilite în Regatul Unit sau orice decizie rezultată din acestea în favoarea Regatului Unit sau a persoanelor ori entităților stabilite în Regatul Unit, urmează să stipuleze condițiile de eligibilitate și condițiile privind continuarea eligibilității prin trimitere la prezentul regulament.
            
            
               (11)De asemenea, este oportun să se prevadă că eligibilitatea Regatului Unit și a persoanelor și a entităților stabilite în Regatul Unit ar urma să continue cu condiția ca Regatul Unit să continue să plătească contribuția pentru 2020 și ca auditurile și controalele să poată fi efectiv efectuate. În cazul în care condițiile menționate nu vor mai fi îndeplinite, Comisia ar trebui să adopte o decizie de constatare a neîndeplinirii acestora. Într-un astfel de caz, Regatul Unit și persoanele și entitățile stabilite în Regatul Unit ar trebui să înceteze să mai fie eligibile pentru a beneficia de finanțare din partea Uniunii.
            
            
               (12)De asemenea, este oportun să se prevadă continuarea, în 2020, a eligibilității acțiunilor în cadrul cărora statele membre sau persoanele ori entitățile stabilite în statele membre primesc fonduri din partea Uniunii și care au legătură cu Regatul Unit. Cu toate acestea, eventuala neacceptare de către Regatul Unit a controalelor și auditurilor ar constitui un element care să fie luat în considerare în scopul bunei gestiuni financiare atunci când se evaluează executarea acțiunilor respective.
            
            
               (13)Acțiunile ar trebui să continue să fie puse în aplicare cu respectarea normelor relevante care reglementează aceste acțiuni, inclusiv a Regulamentului financiar. Prin urmare, este necesar ca Regatul Unit să fie tratat ca stat membru în sensul aplicării unor astfel de norme.
            
            
               (14)Întrucât obiectivele prezentului regulament nu pot fi realizate în mod satisfăcător de către statele membre, dar, având în vedere faptul că privesc bugetul Uniunii și programele și acțiunile puse în aplicare de Uniune, acestea pot fi realizate mai bine la nivelul Uniunii, aceasta poate adopta măsuri, în conformitate cu principiul subsidiarității, astfel cum este prevăzut la articolul 5 din TUE. În conformitate cu principiul proporționalității, astfel cum este prevăzut la articolul respectiv, prezentul regulament nu depășește ceea ce este necesar pentru realizarea acestor obiective.
            
            
               (15)Pentru a permite un grad limitat de flexibilitate, competența de a adopta acte în conformitate cu articolul 290 din TFUE ar trebui delegată Comisiei în ceea ce privește o posibilă prelungire a termenelor prevăzute la articolul 2 alineatul (1) primul paragraf literele (a), (b) și (c), precum și modificarea graficului plăților. Este deosebit de important ca, în cursul activităților sale pregătitoare, Comisia să organizeze consultări adecvate, inclusiv la nivel de experți, și ca respectivele consultări să se desfășoare în conformitate cu principiile stabilite în Acordul interinstituțional din 13 aprilie 2016 privind o mai bună legiferare
                  11
               . În special, pentru a se asigura participarea egală la pregătirea actelor delegate, Parlamentul European și Consiliul primesc toate documentele în același timp cu experții din statele membre, iar experții acestor instituții au acces sistematic la reuniunile grupurilor de experți ale Comisiei însărcinate cu pregătirea actelor delegate. În cazul unui risc de perturbare gravă a execuției și finanțării bugetului Uniunii în 2020, atunci când este necesar din motive imperioase de urgență, actul delegat ar trebui să intre în vigoare fără întârziere și să se aplice atât timp cât Parlamentul European și Consiliul nu au formulat nicio obiecție.
            
            
               (16)Pentru a se evita apariția la data retragerii Regatului Unit din Uniune a unor perturbări foarte grave pentru beneficiarii programelor de cheltuieli și ai altor acțiuni ale UE, prezentul regulament ar trebui să intre în vigoare în regim de urgență în ziua următoare publicării în Jurnalul Oficial al Uniunii Europene și ar trebui să se aplice începând din ziua următoare datei la care tratatele încetează să se aplice Regatului Unit și pe teritoriul acestuia, cu excepția cazului în care, până la data respectivă, a intrat în vigoare un acord de retragere încheiat cu Regatul Unit. Având în vedere faptul că prezentul regulament stabilește măsuri privind execuția și finanțarea bugetului Uniunii pentru 2020, acesta ar trebui să se aplice numai în ceea ce privește eligibilitatea pentru anul 2020,
            
            
               ADOPTĂ PREZENTUL REGULAMENT:
            
            
               Articolul 1
                  Obiect și domeniu de aplicare
            
            
               Prezentul regulament stabilește norme privind execuția și finanțarea bugetului general al Uniunii („bugetul”) în 2020 în contextul retragerii Regatului Unit din Uniune fără un acord de retragere și privind acțiunile care fac obiectul gestiunii directe, indirecte și partajate pentru care criteriul eligibilității este îndeplinit prin deținerea de către Regatul Unit a calității de membru al Uniunii la data la care tratatele încetează să se mai aplice Regatului Unit și pe teritoriul acestuia („data retragerii”).
            
            
               Prezentul regulament se aplică fără a aduce atingere programelor de cooperare teritorială care intră sub incidența Regulamentului (UE) 2019/491 al Parlamentului European și al Consiliului
                  12
                și activităților de mobilitate în scopul învățării din cadrul programului Erasmus+ care intră sub incidența Regulamentului (UE) 2019/499 al Parlamentului European și al Consiliului
                  13
               .
            
            
               Articolul 2
                  Condiții de eligibilitate
            
            
               1.În cazul în care Regatul Unit sau o persoană ori entitate stabilită în Regatul Unit primește fonduri din partea Uniunii în cadrul unei acțiuni desfășurate în gestiune directă, indirectă sau partajată în temeiul unor angajamente juridice semnate sau adoptate înainte de data retragerii sau în 2019, în aplicarea articolului 4 din Regulamentul (UE, Euratom) 2019/1197, iar eligibilitatea pentru participarea la acțiunea respectivă depinde de calitatea de membru al Uniunii deținută de Regatul Unit, Regatul Unit și respectiva persoană ori entitate continuă să fie eligibile după data retragerii pentru finanțare din partea Uniunii pentru cheltuielile eligibile efectuate în 2020, dacă sunt îndeplinite următoarele condiții și atât timp cât nu a intrat în vigoare o decizie menționată la articolul 3 alineatul (2):
            
            
               (a)Regatul Unit, la 1 ianuarie 2020 sau în termen de [7] zile calendaristice de la intrarea în vigoare a prezentului regulament sau de la data aplicării acestuia, dacă această dată este ulterioară, i-a confirmat în scris Comisiei că va contribui în euro, în conformitate cu graficul de plată stabilit în prezentul regulament, cu suma care rezultă din următoarea formulă: UK SAU PB2020 + cheia VNB UK PB2020 x (CP B2020 – CP PB2020); 
            
            
               (b)Regatul Unit, la 20 ianuarie 2020 sau în termen de [20] de zile calendaristice de la intrarea în vigoare a prezentului regulament sau de la data aplicării acestuia, dacă această dată este ulterioară, a plătit în contul stabilit de Comisie prima tranșă, care corespunde unei sume echivalente cu [3,5] doisprezecimi din suma menționată la litera (a);
            
            
               (c)Regatul Unit, la 1 ianuarie 2020 sau în termen de [7] zile calendaristice de la intrarea în vigoare a prezentului regulament sau de la data aplicării acestuia, dacă această dată este ulterioară, i-a confirmat în scris Comisiei angajamentul său de a continua să accepte controalele și auditurile care acoperă întreaga perioadă a programelor și a acțiunilor, în conformitate cu normele aplicabile; 
            
            
               (d)Comisia a adoptat o decizie prevăzută la articolul 2 alineatul (2) din Regulamentul (UE, Euratom) 2019/1197 și nu a adoptat o decizie prevăzută la articolul 3 alineatul (2) din Regulamentul (UE, Euratom) 2019/1197 și
            
            
               (e)Comisia a adoptat decizia menționată la alineatul (4) prin care se confirmă că au fost îndeplinite condițiile menționate la literele (a), (b) și (c) din prezentul paragraf.
            
            
               2.În sensul formulei prevăzute la alineatul (1) litera (a), se aplică următoarele: 
            
            
               (a)„UK SAU PB2020” reprezintă suma indicată la linia „Regatul Unit” și coloana „Total resurse proprii” din tabelul 7 din partea „A. Introducere și finanțarea bugetului general” din partea de venituri a bugetului pentru 2020 prevăzută în proiectul de buget al Uniunii Europene pentru exercițiul financiar 2020, astfel cum a fost propus la 5 iulie 2019
                  14
               ;
            
         
         
            
               (b) „cheia VNB UK PB2020” este suma indicată la linia „Regatul Unit” și coloana „Resursa proprie bazată pe VNB” din tabelul 7 din partea „A. Introducere și finanțarea bugetului general” din partea de venituri a bugetului pentru 2020 prevăzută în proiectul de buget al Uniunii Europene pentru exercițiul financiar 2020, astfel cum a fost propus la 5 iulie 2019, împărțită la suma indicată la linia „Total” din aceeași coloană;
            
            
               (c)„CP B2020 - CP PB2020” este diferența dintre suma indicată la linia „Total cheltuieli” și coloana „Buget 2020” din tabelul „Cheltuieli” din partea „A. Introducere și finanțarea bugetului general” din partea de venituri a bugetului Uniunii Europene pentru exercițiul financiar 2020, astfel cum a fost adoptat, și suma indicată la aceeași linie și în aceeași coloană a aceluiași tabel din aceeași parte din proiectul de buget al Uniunii Europene pentru exercițiul financiar 2020, astfel cum a fost propus la 5 iulie 2019;
            
            
               (d)Cu toate acestea, în cazul în care bugetul pentru 2020 nu este adoptat definitiv până la data intrării în vigoare a prezentului regulament sau până la data de la care se aplică acesta, dacă această dată este ulterioară, „CP B2020 - CP PB2020” este zero. 
            
            
               3.Suma menționată la alineatul (1) litera (a), după deducerea cuantumului primei plăți menționate la alineatul (1) litera (b), se împarte în tranșe egale. Numărul de tranșe trebuie să corespundă numărului de luni întregi dintre data primei plăți menționate la alineatul (1) litera (b) și sfârșitul anului 2020.
            
            
               Suma menționată la alineatul (1) litera (a) se înscrie în bugetul general al Uniunii drept alte venituri după deducerea unei sume specifice, pentru a asigura repartizarea bugetară prevăzută în coloana „Total resurse proprii” din tabelul menționat la alineatul (1) litera (a) și sub rezerva modalităților practice specifice prevăzute în acest scop.
            
            
               Angajamentul menționat la alineatul (1) litera (c) include, în special, cooperarea în domeniul protecției intereselor financiare ale Uniunii și acceptarea drepturilor Comisiei, ale Curții de Conturi și ale Oficiului European de Luptă Antifraudă de a avea acces la datele și documentele legate de contribuțiile Uniunii și de a efectua controale și audituri.
            
            
               4.Comisia adoptă o decizie privind îndeplinirea condițiilor prevăzute la alineatul (1) literele (a), (b) și (c).
            
            
               5.Comisia este împuternicită să adopte acte delegate în conformitate cu articolul 7, în ceea ce privește prelungirea termenelor prevăzute la alineatul (1) literele (a), (b) și (c) din prezentul articol.
            
            
               În cazul unui risc de perturbare gravă a execuției și finanțării bugetului Uniunii în 2020, atunci când este necesar din motive imperioase de urgență, actelor delegate adoptate în temeiul prezentului alineat li se aplică procedura prevăzută la articolul 8.
            
            
               Articolul 3 
                  Continuarea eligibilității Regatului Unit și a persoanelor și entităților stabilite în Regatul Unit
            
            
               1.
                     Eligibilitatea Regatului Unit și a persoanelor și entităților stabilite în Regatul Unit, determinată în conformitate cu articolul 2, continuă în anul 2020 atât timp cât sunt îndeplinite următoarele condiții:
            
            
               (a)
                     în urma primei plăți efectuate în conformitate cu articolul 2 alineatul (1) litera (b), Regatul Unit a plătit în contul stabilit de Comisie tranșa lunară menționată la articolul 2 alineatul (3) în prima zi lucrătoare a fiecărei luni, până în august 2020;
            
            
               (b)
                     Regatul Unit a plătit, în contul stabilit de Comisie, în prima zi lucrătoare a lunii septembrie 2020, restul tranșelor lunare menționate la articolul 2 alineatul (3), cu excepția cazului în care Comisia comunică Regatului Unit, până la 31 august 2020, un grafic al plăților diferit pentru această plată și
            
            
               (c)
                     nu au fost constatate deficiențe semnificative cu ocazia efectuării controalelor și a auditurilor menționate la articolul 2 alineatul (1) litera (c).
            
            
               2.
                     În cazul în care una sau mai multe dintre condițiile menționate la alineatul (1) nu sunt îndeplinite, Comisia adoptă o decizie în acest sens. Decizia respectivă se publică în Jurnalul Oficial al Uniunii Europene.
            
            
               La data intrării în vigoare a deciziei menționate la primul paragraf din prezentul alineat, Regatul Unit și persoanele și entitățile stabilite în Regatul Unit încetează să mai fie eligibile în temeiul alineatului (1) din prezentul articol, iar în temeiul articolelor 2 și 4 acțiunile încetează să mai fie eligibile în temeiul articolului 6 alineatul (2) și articolul 5 încetează să se mai aplice.
            
            
               3.
                     Comisia este împuternicită să adopte acte delegate în conformitate cu articolul 7, în ceea ce privește un grafic al plăților diferit pentru plata menționată la alineatul (1) literele (a) și (b) din prezentul articol.
            
            
               În cazul unui risc de perturbare gravă a execuției și finanțării bugetului Uniunii în 2020, atunci când este necesar din motive imperioase de urgență, actelor delegate adoptate în temeiul prezentului alineat li se aplică procedura prevăzută la articolul 8.
            
            
               Articolul 4 
                  Participarea la cererile de propuneri și eligibilitatea cheltuielilor rezultate
            
            
               1.
                     De la data intrării în vigoare a deciziei menționate la articolul 2 alineatul (1) litera (e) și atât timp cât nu a intrat în vigoare o decizie, astfel cum este menționată la articolul 3 alineatul (2), Regatul Unit sau persoanele și entitățile stabilite în Regatul Unit sunt eligibile în 2020 în sensul îndeplinirii condițiilor prevăzute în cererile de propuneri, cererile de oferte, concursurile sau orice altă procedură care poate avea ca rezultat obținerea de finanțare din bugetul Uniunii în aceeași măsură ca și statele membre și persoanele sau entitățile stabilite în statele membre și sunt eligibile pentru finanțare din partea Uniunii pentru cheltuielile eligibile efectuate în 2020.
            
         
         
            
               În pofida primului paragraf:
            
            
               (a)
                     contractele semnate în aplicarea titlului VII din Regulamentul (UE, Euratom) 2018/1046 („Regulamentul financiar”) până la sfârșitul anului 2020 sunt executate în conformitate cu condițiile acestora și până la data lor finală;
            
            
               (b)
                     cheltuielile aferente schemei de plăți directe a Regatului Unit pentru anul de cerere 2020 în temeiul Regulamentului (UE) nr. 1307/2013 al Parlamentului European și al Consiliului
                  15
                nu sunt eligibile pentru finanțare din partea Uniunii.
            
            
               2.
                     În pofida alineatului (1), Regatul Unit sau persoanele ori entitățile stabilite în Regatul Unit nu sunt eligibile în temeiul Regulamentului (UE) nr. 1309/2013 al Parlamentului European și al Consiliului
                  16
               , astfel cum a fost modificat prin Regulamentul XXX, pentru acțiuni care vizează lucrătorii concediați și persoanele care desfășoară o activitate independentă a căror activitate a încetat ca urmare a retragerii Regatului Unit fără un acord și nici în temeiul Regulamentului (CE) nr. 2012/2002 al Consiliului de instituire a Fondului de Solidaritate al Uniunii Europene
                  17
               , astfel cum a fost modificat prin Regulamentul XXX, pentru acțiuni care acoperă povara financiară considerabilă pe care trebuie să o suporte statele membre, imputabilă direct retragerii fără un acord de retragere.
            
            
               3.
                     Alineatul (1) primul paragraf nu se aplică:
            
            
               (a)
                     în cazul în care participarea este limitată la statele membre și persoanele sau entitățile stabilite în statele membre din motive de securitate;
            
            
               (b)
                     operațiunilor financiare desfășurate în cadrul instrumentelor financiare gestionate direct sau indirect în temeiul titlului X din Regulamentul financiar sau operațiunilor financiare garantate din bugetul Uniunii în cadrul Fondului european pentru investiții strategice (FEIS), instituit prin Regulamentul (UE) 2015/1017 al Parlamentului European și al Consiliului
                  18
               , sau în cadrul Fondului european pentru dezvoltare durabilă (FEDD), instituit prin Regulamentul (UE) 2017/1601 al Parlamentului European și al Consiliului
                  19
               .
            
            
               Articolul 5 
                  Alte adaptări necesare
            
            
               În cazul în care sunt îndeplinite condițiile prevăzute la articolul 2 alineatul (1) și atât timp cât nu a intrat în vigoare decizia menționată la articolul 3 alineatul (2), în scopul aplicării oricărei norme care reglementează acțiunile desfășurate în temeiul angajamentelor juridice menționate la articolul 2 alineatul (1), cererile de propuneri menționate la articolul 4 și acțiunile desfășurate în temeiul angajamentelor juridice semnate sau adoptate în urma cererilor de propuneri menționate la articolul 4, care sunt necesare pentru a pune în aplicare articolul 2 alineatul (1) și articolul 4 alineatul (1), Regatul Unit este tratat ca un stat membru, sub rezerva dispozițiilor prezentului regulament.
            
            
               Cu toate acestea, Regatul Unit sau reprezentanții Regatului Unit nu sunt autorizați să participe la niciun comitet care oferă asistență pentru gestionare în temeiul normelor din actul de bază relevant sau la grupuri de experți ori la alte organisme care oferă consultanță cu privire la programe sau acțiuni, cu excepția comitetelor de monitorizare sau a comitetelor specifice similare instituite pentru programele operaționale, naționale sau similare care fac obiectul gestiunii partajate.
            
            
               Articolul 6 
                  Eligibilitatea acțiunilor care se referă la Regatul Unit în cazul cărora statele membre sau persoanele ori entitățile stabilite în statele membre primesc fonduri din partea Uniunii
            
            
               1.
                     Acțiunile care fac obiectul gestiunii directe, indirecte și partajate pentru care statele membre sau persoanele ori entitățile stabilite în statele membre primesc fonduri din partea Uniunii în temeiul unor angajamente juridice semnate sau adoptate înainte de data retragerii sau în 2019, în aplicarea articolului 4 din Regulamentul (UE, Euratom) 2019/1197, și pentru care condiția de eligibilitate este îndeplinită prin deținerea de către Regatul Unit a calității de membru al Uniunii la data retragerii sau prin eligibilitatea Regatului Unit în aplicarea articolului 4 din Regulamentul (UE, Euratom) 2019/1197, sunt eligibile pentru finanțare din partea Uniunii pentru cheltuielile eligibile efectuate în 2020 începând de la data retragerii. 
            
            
               2.
                     Acțiunile pentru care condiția de eligibilitate a unui număr minim de participanți din diferite state membre într-un consorțiu este îndeplinită la data retragerii prin intermediul unui membru al consorțiului care este o persoană sau o entitate stabilită în Regatul Unit sunt eligibile pentru finanțare din partea Uniunii pentru cheltuielile eligibile efectuate în 2020 în cazul în care sunt îndeplinite condițiile prevăzute la articolul 2 alineatul (1) și atât timp cât nu a intrat în vigoare decizia menționată la articolul 3 alineatul (2).
            
            
               3.
                     Neîndeplinirea condiției prevăzute la articolul 2 alineatul (1) litera (c) sau existența unei decizii a Comisiei, astfel cum se menționează la articolul 3 alineatul (2), referitoare la neîndeplinirea condițiilor menționate la articolul 3 alineatul (1) litera (c) este luată în considerare de ordonatorul de credite competent în scopul evaluării unei eventuale deficiențe grave în ceea ce privește respectarea principalelor obligații de punere în aplicare a angajamentului juridic menționat la alineatul (1) din prezentul articol.
            
            
               Articolul 7 
                  Exercitarea delegării
            
            
               1.
                     Competența de a adopta acte delegate este conferită Comisiei în condițiile prevăzute la prezentul articol.
            
            
               2.
                     Competența de a adopta actele delegate menționate la articolele 2 și 3 este conferită Comisiei pentru o perioadă de timp nedeterminată de la data intrării în vigoare a prezentului regulament.
            
            
               3.
                     Delegarea de competențe menționată la articolele 2 și 3 poate fi revocată oricând de Parlamentul European sau de Consiliu. O decizie de revocare pune capăt delegării de competențe specificată în decizia respectivă. Decizia produce efecte din ziua următoare datei publicării în Jurnalul Oficial al Uniunii Europene sau de la o dată ulterioară menționată în decizie. Decizia nu aduce atingere valabilității actelor delegate care sunt deja în vigoare.
            
            
               4.
                     Înainte de adoptarea unui act delegat, Comisia consultă experții desemnați de fiecare stat membru în conformitate cu principiile prevăzute în Acordul interinstituțional din 13 aprilie 2016 privind o mai bună legiferare.
            
            
               5.
                     De îndată ce adoptă un act delegat, Comisia îl notifică simultan Parlamentului European și Consiliului.
            
         
         
            
               6.
                     Un act delegat adoptat în temeiul articolelor 2 și 3 intră în vigoare numai în cazul în care nici Parlamentul European și nici Consiliul nu au formulat obiecții în termen de o lună de la notificarea acestuia către Parlamentul European și Consiliu sau în cazul în care, înaintea expirării termenului respectiv, Parlamentul European și Consiliul au informat Comisia că nu vor formula obiecții. Respectivul termen se prelungește cu o lună la inițiativa Parlamentului European sau a Consiliului.
            
            
               Articolul 8 
                  Procedura de urgență
            
            
               1.
                     Actele delegate adoptate în temeiul prezentului articol intră în vigoare fără întârziere și se aplică atât timp cât nu se formulează nicio obiecțiune în conformitate cu alineatul (2). În notificarea unui act delegat Parlamentului European și Consiliului se precizează motivele pentru care s-a folosit procedura de urgență.
            
            
               2.
                     Fie Parlamentul European, fie Consiliul poate formula obiecțiuni cu privire la un act delegat, în conformitate cu procedura menționată la articolul 7 alineatul (6). Într-un astfel de caz, Comisia abrogă actul imediat, în urma notificării deciziei de a formula obiecțiuni de către Parlamentul European sau de către Consiliu.
            
            
               Articolul 9
                  Dispoziție tranzitorie
            
            
               Prin derogare de la articolul 4 alineatul (1) al doilea paragraf litera (b) din Regulamentul (UE, Euratom) 2019/1197, cheltuielile legate de schema de plăți directe aferentă Regatului Unit pentru anul de cerere 2019 în temeiul Regulamentului (UE) nr. 1307/2013 sunt eligibile pentru finanțare din partea Uniunii după adoptarea de către Comisie a deciziei menționate la articolul 2 alineatul (4) din prezentul regulament, cu excepția cazului în care Comisia adoptă decizia menționată la articolul 3 alineatul (2) din prezentul regulament.
            
            
               Articolul 10 
                  Intrare în vigoare și aplicare
            
            
               Prezentul regulament intră în vigoare în ziua următoare publicării în Jurnalul Oficial al Uniunii Europene.
            
            
               Se aplică din ziua următoare datei la care tratatele încetează să se aplice Regatului Unit și pe teritoriul acestuia în temeiul articolului 50 alineatul (3) din TUE.
            
            
               Cu toate acestea, prezentul regulament nu se aplică în cazul în care, până la data menționată la al doilea paragraf din prezentul articol, a intrat în vigoare un acord de retragere încheiat cu Regatul Unit în conformitate cu articolul 50 alineatul (2) din TUE.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  
                        Decizia (UE) 2019/584 a Consiliului European (JO L 101, 11.4.2019, p. 1). 
               
               
                  
                     (2)
                  
                        În urma unei solicitări care i-a fost adresată de Regatul Unit, Consiliul European a decis o primă prelungire la 22 martie 2019 [Decizia (UE) 2019/476 a Consiliului European, JO L 80I, 22.3.2019, p. 1].
               
               
                  
                     (3)
                  
                        COM(2019)276 final.
               
               
                  
                     (4)
                  
                        JO L 189, 15.7.2019, p. 1.
               
               
                  
                     (5)
                  
                        Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, JO C 144I, 25.4.2019, p. 1.
               
               
                  
                     (6)
                  
                        COM(2019)400 final din 5.7.2019.
               
               
                  
                     (7)
                  
                        Aprobarea din […].
               
               
                  
                     (8)
                  
                        Decizia (UE) 2019/584 a Consiliului European adoptată de comun acord cu Regatul Unit din 11 aprilie 2019 privind prelungirea termenului în temeiul articolului 50 alineatul (3) din TUE (JO L 101, 11.4.2019, p. 1).
               
               
                  
                     (9)
                  
                        Regulamentul (UE, Euratom) 2019/1197 al Consiliului din 9 iulie 2019 privind măsurile referitoare la execuția și finanțarea bugetului general al Uniunii în 2019 în contextul retragerii Regatului Unit din Uniune (JO L 189, 15.7.2019, p. 1). 
               
               
                  
                     (10)
                  
                        Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, p. 1).
               
               
                  
                     (11)
                  
                        JO L 123, 12.5.2016, p. 1.
               
               
                  
                     (12)
                  
                        Regulamentul (UE) 2019/491 al Parlamentului European și al Consiliului din 25 martie 2019 pentru a se permite continuarea programelor de cooperare teritorială PEACE IV (Irlanda-Regatul Unit) și Regatul Unit-Irlanda (Irlanda-Irlanda de Nord-Scoția) în contextul retragerii Regatului Unit din Uniune (JO L 85I, 27.3.2019, p. 1).
               
               
                  
                     (13)
                  
                        Regulamentul (UE) 2019/499 al Parlamentului European și al Consiliului din 25 martie 2019 de stabilire a dispozițiilor pentru continuarea activităților de mobilitate în scopul învățării aflate în curs de desfășurare în cadrul programului Erasmus+ stabilit prin Regulamentul (UE) nr. 1288/2013, în contextul retragerii Regatului Unit din Uniune (JO L 85I, 27.3.2019, p. 32).
               
               
                  
                     (14)
                  
                        COM(2019) 400 final din 5 iulie 2019.
               
               
                  
                     (15)
                  
                        Regulamentul (UE) nr. 1307/2013 al Parlamentului European și al Consiliului din 17 decembrie 2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de abrogare a Regulamentului (CE) nr. 637/2008 al Consiliului și a Regulamentului (CE) nr. 73/2009 al Consiliului (JO L 347, 20.12.2013, p. 608).
               
               
                  
                     (16)
                  
                        Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006 (JO L 347, 20.12.2013, p. 855).
               
               
                  
                     (17)
                  
                        Regulamentul (CE) nr. 2012/2002 al Consiliului din 11 noiembrie 2002 de instituire a Fondului de Solidaritate al Uniunii Europene (JO L 311, 14.11.2002, p. 3).
               
               
                  
                     (18)
                  
                        Regulamentul (UE) 2015/1017 al Parlamentului European și al Consiliului din 25 iunie 2015 privind Fondul european pentru investiții strategice, Platforma europeană de consiliere în materie de investiții și Portalul european de proiecte de investiții și de modificare a Regulamentelor (UE) nr. 1291/2013 și (UE) nr. 1316/2013 – Fondul european pentru investiții strategice (JO L 169, 1.7.2015, p. 1).
               
               
                  
                     (19)
                  
                        Regulamentul (UE) 2017/1601 al Parlamentului European și al Consiliului din 26 septembrie 2017 de instituire a Fondului european pentru dezvoltare durabilă (FEDD), a garanției FEDD și a Fondului de garantare FEDD (JO L 249, 27.9.2017, p. 1).